《郡斋燕集答华玉二首 其一》
明代·郑善夫

赤城天欲雪，岁暮客边心。君子风骚远，良宵尊俎深。

旅怀新浩荡，时事向萧森。作意依刘表，移家近汉阴。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。